LV Eiropas Savienības Oficiālais Vēstnesis C 270/19

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 270/10)

Šī publikācija dod tiesības izteikt iebildumus pret grozījuma pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMA PIETEIKUMS

PADOMES REGULA (EK) Nr. 510/2006

Grozījuma pieteikums saskaņā ar 9. pantu un 17. panta 2. punktu

“RADICCHIO VARIEGATO DI CASTELFRANCO”

EK Nr.: IT/PGI/117/1515/26.04.2004

ACVN ( ) AĢIN ( X )

Pieprasītais(-ie) grozījums(-i)

Sadaļa(-s) specifikācijā

Produkta nosaukums Produkta apraksts X Ģeogrāfiskais apgabals Izcelsmes apliecinājums X Ražošanas metode Saikne X Marķējums X Valsts normatīvi

Grozījums(-i)

Ģeogrāfiskais apgabals

Grozījums paredz iekļaut Miras komūnu, kas jau ir iekļauta kopā ar pieteikumu iesniegtajā kartē, bet kļūdas dēļ nav minēta aprakstā.

Ražošanas metode

Salātu cigoriņu ražošanas metodes un ilgums izklāstīti sīkāk, bet balināšanas un diedzēšanas apraksti svītroti, jo tie neietekmē produkta kvalitāti.

Tika pieņemts lēmums noteikt vēlāku ražas novākšanas laiku, lai patērētājiem varētu nodrošināt atbilstošus kvalitātes standartus. Acīmredzamo klimata pārmaiņu dēļ vasaras sezona pakāpeniski kļūst garāka, un līdz pat septembra beigām saglabājas mērena gaisa temperatūra. Tas, protams, nesekmē kvalitatīvu Radicchio variegato di Castelfranco ražošanu. Šo apsvērumu dēļ un, lai saglabātu produkta atbilstību un kvalitāti saskaņā ar aizsargātas ģeogrāfiskas izcelsmes norādi, tika pieņemts lēmums noteikt 10 dienas vēlāku ražas novākšanas laiku.

Posms pirms diedzēšanas ir svītrots, jo tas nav Radicchio variegato di Castelfranco ražošanas “pastāvīgais” posms. Par to vēl jo vairāk liecina tas, ka viena no iepriekšējām produkta specifikācijām pieļāva vairākas balināšanas metodes; dažām no tām posms pirms diedzēšanas ne tikai nebūtu labvēlīgs, bet pat kaitētu.

Prasības attiecībā uz tvertnēm ir mainītas — tās var būt izgatavotas arī no citiem materiāliem; tomēr tas nemazinās saikni ar ģeogrāfisko apgabalu vai tradicionālajām ražošanas metodēm. Saskaņā ar dažos lielākajos izplatīšanas kanālos pieņemtajiem noteikumiem un dažu valstu tiesību aktiem, ražojot cilvēku uzturam paredzētu pārtiku, higiēnas un veselības apsvērumu dēļ atļauts izmantot tikai tādus materiālus, kas nav cements.

Metodei, saskaņā ar kuru pēc balināšanas un pirms šķirošanas bija paredzēta augu žāvēšana, nozīme bija laikā, kad šķirošana tika veikta neapkurinātās telpās vai āra apstākļos. Mūsdienās prasības higiēnas un ērtību nodrošināšanai darba vietā ir mainījušās, līdz ar to visas apstrādes telpas tiek apsildītas, un tāpēc iepriekšējais žāvēšanas periods vairs nav vajadzīgs un var būt pat kaitīgs, jo var izraisīt augu deģenerāciju. No tā izriet, ka notecināšana, ja tā nepieciešama (balināšana ūdenī nav obligāta), jāveic šķirošanas telpā. Skaidrības labad jāprecizē, ka nemainīga 18 grādu temperatūra uzskatāma tikai par orientējošu rādītāju. Temperatūra ir ievērojami zemāka, ja gaisa temperatūras mērījumu veic pēc tam, kad tikušas atvērtas durvis, pa kurām produktu ienes šķirošanas telpā, taču tas nenozīmē, ka tāpēc netiktu ievērota tradīcija un produkta kvalitātes prasības.

Marķējums

Grozījums paredz iekļaut produkta atpazīstamības logotipu, lai patērētājiem sniegtu uzskatāmāku informāciju. Tāpat tiek ieviesti arī jauni iepakojuma veidi vai arī jauni lielumi jau esošajiem iepakojuma veidiem, lai tā nodrošinātu atbilstību tirgus prasībām.

Valsts normatīvi

Saskaņā ar Kopienas noteikumiem pašreizējās specifikācijas 3. un 8. pants ir svītrots, un ir noteikta pārbaudes struktūra.

Svītrota 7. pantā norādītā “minimālā platība 1 500 m2”, kas izvirzīta kā priekšnoteikums zemes īpašumu ierakstīšanai ražotāju reģistrā, jo šis noteikums ierobežo pieejamību tādā veidā, kas neatbilst Kopienas noteikumiem.

KOPSAVILKUMS

PADOMES REGULA (EK) Nr. 510/2006

“RADICCHIO VARIEGATO DI CASTELFRANCO”

EK Nr.: IT/IGP/117/1515/26.04.2004

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche agricole e forestali — Dipartimento della Qualità dei prodotti agroalimentari e dei servizi — Direzione generale della Qualità dei prodotti agroalimentari e la tutela del consumatore Adrese: Via XX Settembre, 20 I-00187 Roma Tālr.: (39) 06 481 99 68 Fakss: (39) 06 42 01 31 26 E-pasts: qualita@politicheagricole.it

2. Grupa:

Nosaukums: Consorzio Radicchio di Treviso Adrese: Via Scandolara, 80 I-31059 Zero Branco (TV) Tālr.: (39) 0422 48 80 87 Fakss: (39) 0422 48 80 87 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.6. grupa: Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Radicchio Variegato di Castelfranco”

4.2. Apraksts: Augiem, kas paredzēti cigoriņu ar AĢIN Radicchio Variegato di Castelfranco ražošanai, jābūt no kurvjziežu dzimtas, cichorium ģints, intybus sugas un silvestre šķirnes, pie kuras pieskaitāms arī plankumainais paveids.

Kad salātu cigoriņus, kas apzīmēti ar AĢIN Radicchio Variegato di Castelfranco, laiž tirdzniecībā, tiem jābūt šādām īpašībām:

Fiziskās īpašības: regulāras formas un košas krāsas salātu galva ar minimālo diametru 15 cm; pirmā lapu kārta ir līmeniski novietota virzienā no ārpuses uz vidu, otrās lapu kārtas novietojums ir nedaudz ieslīps, un trešā lapu kārta ir vēl stāvāka, tā turpinoties līdz pat vidum, kurš ir bez kacena. Maksimālais kāta garums — 4 cm; tā diametrs ir proporcionāls pašas salātu galvas lielumam. Lapas saaugušas, cik iespējams blīvi, tām ir robota mala un viļņota, apaļīgas formas vidusdaļa.

Krāsa: baltas līdz krēmkrāsas lapas, kuras visā to garumā vienmērīgi noklātas ar dažādu toņu plankumiem no gaiši violeta līdz purpursarkanam un spilgti sarkanam.

Garša: lapu garša no saldas pakāpeniski pāriet maigi rūgtenā.

Lielums: salātu cigoriņu galva sver vismaz 100 g, un tās diametrs ir vismaz 15 cm.

Prasības produkta Radicchio Variegato di Castelfranco laišanai tirgū ir šādas:

pilnīgi nogatavojies;

balts līdz krēmkrāsas, vienmērīgi noklāts ar dažādu toņu plankumiem — no gaiši violeta līdz spilgti sarkanam;

lapas ar robotām malām un viegli viļņotu vidusdaļu;

laba salātu galvas konsistence;

vidēji liels līdz liels;

vienāda lieluma salātu galvas;

pēc šķirošanas: rūpīgi apstrādāts, bez defektiem;

kāts proporcionāls salātu galvai un ne garāks par 4 cm.

4.3. Ģeogrāfiskais apgabals: Radicchio Variegato di Castelfranco ražošanas un iepakošanas apgabalā ietilpst visa turpmāk minēto komūnu administratīvā teritorija Trevizo, Padujas un Venēcijas provincē.

Trevizo province: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco.

Padujas province: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario,Trebaseleghe.

Venēcijas province: Martellago, Mira, Mirano, Noale, Salzano, Santa Maria di Sala, Scorzè, Spinea.

4.4. Izcelsmes apliecinājums: Lai nodrošinātu ražošanas un iepakošanas posmu atbilstību standartam, pārbaudes struktūra, kas pilnvarota saskaņā ar Regulas (EK) Nr. 510/2006 10. pantu, katram ražošanas periodam izveido sarakstu ar ražotājiem un iepakotājiem, kuri vēlas izmantot AĢIN.

Minētajā sarakstā var tikt iekļauti salātu cigoriņu ražotāji un visi apsaimniekotāji zemes īpašumiem, kas ietilpst noteiktajā apgabalā un kurus apsaimniekotāji paredzējuši salātu cigoriņu ar AĢIN Radicchio Variegato di Castelfranco kultivēšanai.

Ražotājiem ir pienākums katru ražošanas periodu reģistrēties minētajā sarakstā, ik gadu norādot kultivācijas platību un saražoto un iepakotājiem piegādāto produkcijas daudzumu.

Pieteikumi iekļaušanai sarakstā iesniedzami pārbaudes struktūrai līdz katra gada 31. maijam.

Iepakotājiem ir pienākums katru gadu pārbaudes struktūrai nosūtīt ziņojumu par iepakoto produkciju.

Ražotāju un iepakotāju reģistrācija sarakstā ir spēkā vienu gadu un ir atjaunojama.

Īpašuma apsaimniekotājam šim nolūkam paredzētā uzņēmuma žurnālā jāatzīmē datums, kad uzsāk katru ražošanas posmu.

Īpašuma apsaimniekotājs pārbaudes struktūrai ziņo par galaprodukta daudzumu, kas iegūts katra ražošanas perioda laikā un ir gatavs laišanai tirgū.

Tajā pašā laikā īpašuma apsaimniekotājam šis daudzums jāatzīmē uzņēmuma žurnālā, norādot datumu, kad produkcija nosūtīta iepakotājam, izņemot gadījumu, kad viņš pats nodarbojas ar produkcijas iepakošanu.

4.5. Ražošanas metode: Salātu cigoriņu ar AĢIN Radicchio Variegato di Castelfranco ražošanai paredzētās teritorijas apstākļiem un kultivēšanas darbībām jāatbilst attiecīgā apgabala tradīcijām šajā jomā un katrā ziņā jānodrošina, lai salātu cigoriņi iegūtu tiem raksturīgās īpašības.

Par Radicchio Variegato di Castelfranco ražošanai piemērotu uzskatāma svaiga, dziļa, labi nosusināta augsne, kurā nav pārāk daudz barības vielu, jo īpaši slāpekļa, un kas nav sārmaina. Kultivēšanai īpaši piemēroti ir apgabali ar mālainu un smilšainu augsni, kas veidojusies no sanesumiem atkaļķošanas laikā. Par piemērotiem uzskatāmi klimatiskie apstākļi, kam raksturīga lietaina vasara ar mērenu maksimālo temperatūru, sauss rudens un ziema ar strauju temperatūras pazemināšanos (minimālā temperatūra — līdz mīnus 10 grādiem pēc Celsija).

Sējas, pārpiķēšanas un retināšanas posmu beigās stādījumu blīvums nedrīkst būt lielāks par 7 stādiem kvadrātmetrā.

Maksimālais viena kultivētās platības hektāra ražīgums nedrīkst pārsniegt 6 000 kg (bez izņēmumiem).

Salātu cigoriņu galvas kā galaprodukta maksimālais svars nedrīkst pārsniegt 0,4 kg (bez izņēmumiem).

Radicchio Variegato di Castelfranco ražošana vienmēr sākas ar sēšanu vai stādu pārpiķēšanu.

Sēšana jāveic laikā no 1. jūnija līdz 15. augustam.

Salātu cigoriņu stādu pārpiķēšanu veic laikā no 15. jūnija līdz 31. augustam.

Audzēšana, balināšana, diedzēšana un tādu īpašību piešķiršana, kādām jābūt, lai Radicchio Variegato di Castelfranco varētu laist tirgū, kā arī iepakošana jāveic vienīgi 4.3. punktā minēto komūnu administratīvajā teritorijā.

Salātu cigoriņi, kas laisti tirgū ārpus ražošanas apgabala, pirms tie ieguvuši īpašības, kādām saskaņā ar iepriekš minēto aprakstu jābūt salātu cigoriņiem ar AĢIN Radicchio Variegato di Castelfranco, neatgriezeniski zaudē tiesības izmantot AĢIN un jebkādu citu ģeogrāfisku norādi.

Tradicionālais produktu apstrādes process ietver turpmāk norādītos posmus.

Diedzēšana un balināšana:

Diedzēšana un balināšana ir svarīga un neaizstājama darbība, kas izceļ Radicchio Variegato di Castelfranco organoleptiskās un estētiskās īpašības, kā arī veicina to konkurētspēju. To veic, radot apstākļus, kas salātu cigoriņu galvām sekmē jaunu lapu veidošanos, kurām gaismas trūkuma dēļ nav vai gandrīz nav hlorofila pigmentu. Tas izceļ krāsu plankumus lapu malās, mazina šķiedrainību un piešķir lapām kraukšķīgumu un maigi rūgtenu garšu.

Radicchio Variegato di Castelfranco diedzēšanu veic šādi:

salātu cigoriņu galvas tur līdz kātam vertikāli iemērktas avota ūdenī, kura temperatūra ir apmēram 11 °C, tik ilgi, līdz tās sasniegušas vajadzīgo nogatavošanās pakāpi un ieguvušas augstāk minētās īpašības,

vai arī

salātu cigoriņus tur apsildāmā platībā laukā, sakņu struktūrai nodrošinot atbilstošu mitruma pakāpi, samazinot gaismas intensitāti un sekmējot katrai salātu galvai jaunu dzinumu veidošanos.

Šķirošanas posms:

Tad seko šķirošanas posms, kura laikā noņem bojātās lapas vai lapas, kas neatbilst noteiktajām prasībām, apgriež un nomizo kātu, lai tas būtu proporcionāls salātu cigoriņu galvai.

Šķirošana jāveic pirms pašas produkta nosūtīšanas realizācijai. Pēc šķirošanas salātu cigoriņus ievieto lielās tvertnēs ar tekošu ūdeni, lai tie tiktu nomazgāti un iepakoti.

Lai salātu cigoriņus varētu laist tirgū, salātu cigoriņiem ar Radicchio Variegato di Castelfranco AĢIN jābūt iepakotiem šādi:

atbilstošās tvertnēs, kuru pamatne ir 30 × 50 cm vai 30 × 40 cm un maksimālā ietilpība ir 5 kg produkta;

atbilstošās tvertnēs, kuru pamatne ir 40 × 60 cm un maksimālā ietilpība ir 7,5 kg produkta;

atbilstošās citu lielumu tvertnēs, ja vien to tilpums nav paredzēts vairāk kā 2 kg produkta.

Katrai tvertnei jābūt tādam aizzīmogojamam vākam, lai tvertnes saturu nevarētu izņemt, nesalaužot aizzīmogojumu.

4.6. Saikne: Radicchio variegato di Castelfranco īpašības nosaka apkārtējā vide, dabas un cilvēka faktori ražošanas apgabalā. Saikni starp Radicchio variegato di Castelfranco un vidi, kurā tas tiek audzēts, pārliecinoši apstiprina vēsture, attīstība, vietējo saimniecību un audzētāju vairāk nekā gadsimtu senās tradīcijas, augsnes īpašības, klimatiskie apstākļi, gruntsūdeņu temperatūra un iespēja radīt avotu ar urbuma palīdzību, kas neizmaksā daudz.

4.7. Pārbaudes struktūra:

Nosaukums: CSQA — Certificazioni S.r.l. Adrese: Via S. Gaetano, 74 I-36016 Thiene (VI) Tālr.: (39) 0445 36 60 94 Fakss: (39) 0445 38 26 72 E-pasts: csqa@csqa.it

4.8. Marķējums: Uz tvertnēm ar lielajiem, vienāda lieluma burtiem jābūt attēlotam AĢIN “Radicchio Variegato di Castelfranco”. Uz tvertnēm jābūt norādītiem arī šādiem datiem:

individuālā un/vai kooperatīvā ražotāja un/vai iepakotāja vārds vai firmas juridiskais nosaukums un adrese vai juridiskā adrese un

sākotnējais neto svars;

uz tvertnēm drīkst būt norādītas arī citas ziņas, ja vien tās nav produktu slavinoša rakstura, kā arī ja ar tām netiek maldināts patērētājs attiecībā uz produktu un tā īpašībām.

Uz katras tvertnes un/vai katra vāka jābūt redzamam arī AĢIN logotipam, kurš veidots, izmantojot noteiktas formas, krāsas, lielumus un proporcijas.

Logotipu, kas ir sarkans uz balta fona, veido stilizēts salātu cigoriņu attēls, virs kura ir uzraksts “Radicchio Variegato di Castelfranco IGP” un kuram apkārt apvilkta sarkana līnija.

Fonts: Rockwell condensed

Logotipa krāsa: Sarkans = Magenta 100 % — Yellow 80 % — Cyan 30 %

Atbildīgā persona drīkst piestiprināt logotipu arī pie tvertnes vāka.

Jebkādai citai norādei jābūt ievērojami mazākai par uzrakstu “Radicchio Variegato di Castelfranco IGP”.

(1) OV L 93, 31.3.2006., 12. lpp.